Κανονισμός (ΕΚ) αριθ. 1980/2003 της Επιτροπής

της 21ης Οκτωβρίου 2003

για την εφαρμογή του κανονισμού (ΕΚ) αριθ. 1177/2003 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC) όσον αφορά ορισμούς και ενημερωμένους ορισμούς

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1177/2003 του Ευρωπαϊκού Κοινοβουλίου και του Συμβουλίου, της 16ης Ιουνίου 2003, σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC)(1), και ιδίως το άρθρο 15 παράγραφος 2 στοιχείο γ),

Εκτιμώντας τα ακόλουθα:

(1) Ο κανονισμός (ΕΚ) αριθ. 1177/2003 θέσπισε ένα κοινό πλαίσιο για τη συστηματική παραγωγή κοινοτικών στατιστικών για το εισόδημα και τις συνθήκες διαβίωσης, που να περιλαμβάνουν συγκρίσιμα και επίκαιρα συγχρονικά και διαχρονικά δεδομένα σχετικά με το εισόδημα και με το επίπεδο και τη σύνθεση της φτώχειας και του κοινωνικού αποκλεισμού τόσο σε εθνικό επίπεδο όσο και σε επίπεδο της Ευρωπαϊκής Ένωσης.

(2) Δυνάμει του άρθρου 15 παράγραφος 2 στοιχείο γ) του κανονισμού (ΕΚ) αριθ. 1177/2003, απαιτούνται εκτελεστικά μέτρα για την εναρμόνιση των ορισμών, ιδίως όσον αφορά τη λειτουργικότητα των ορισμών του εισοδήματος, τους ορισμούς σχετικά με τα μέλη νοικοκυριού και τα πρώην μέλη νοικοκυριού, καθώς και το χρονοδιάγραμμα ενσωμάτωσης των διαφόρων μεταβλητών του εισοδήματος.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του στατιστικού προγράμματος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ορισμοί που απαιτούνται από το άρθρο 15 παράγραφος 2 στοιχείο γ) του κανονισμού (ΕΚ) αριθ. 1177/2003 σχετικά με τις κοινοτικές στατιστικές για το εισόδημα και τις συνθήκες διαβίωσης, ιδίως για τη θέση σε λειτουργία των ορισμών του εισοδήματος που παρατίθενται στα στοιχεία ιβ) και ιγ) του άρθρου 2 του εν λόγω κανονισμού, εμφαίνονται στο παράρτημα I του παρόντος κανονισμού.

Οι όροι παροχής δεδομένων για το ακαθάριστο εισόδημα σε επίπεδο συνιστώσας καθώς και το χρονοδιάγραμμα ενσωμάτωσης των διαφόρων συνιστωσών του εισοδήματος καθορίζονται στο παράρτημα 2.

Άρθρο 2

Οι ορισμοί που παρατίθενται στον παρόντα κανονισμό, εκτός από τον ορισμό των πρώην μελών νοικοκυριού, και η παροχή των δεδομένων για το εισόδημα ισχύουν τόσο για τη συγχρονική όσο και για τη διαχρονική συνιστώσα των κοινοτικών στατιστικών για το εισόδημα και τις συνθήκες διαβίωσης (EU-SILC).

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Οκτωβρίου 2003.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 165 της 3.7.2003, σ. 1.

ΠΑΡΑΡΤΗΜΑ Ι

ΟΡΙΣΜΟΙ ΤΩΝ ΜΕΛΩΝ ΝΟΙΚΟΚΥΡΙΟΥ ΚΑΙ ΤΩΝ ΠΡΩΗΝ ΜΕΛΩΝ ΝΟΙΚΟΚΥΡΙΟΥ, ΤΩΝ ΣΥΝΤΑΞΕΩΝ ΑΠΟ ΑΤΟΜΙΚΑ ΙΔΙΩΤΙΚΑ ΠΡΟΓΡΑΜΜΑΤΑ, ΤΩΝ ΕΙΣΦΟΡΩΝ ΣΕ ΑΤΟΜΙΚΑ ΙΔΙΩΤΙΚΑ ΠΡΟΓΡΑΜΜΑΤΑ ΣΥΝΤΑΞΙΟΔΟΤΗΣΗΣ, ΤΟΥ ΣΥΝΟΛΙΚΟΥ ΑΚΑΘΑΡΙΣΤΟΥ ΚΑΙ ΔΙΑΘΕΣΙΜΟΥ ΕΙΣΟΔΗΜΑΤΟΣ ΤΟΥ ΝΟΙΚΟΚΥΡΙΟΥ, ΤΟΥ ΣΥΝΟΛΙΚΟΥ ΔΙΑΘΕΣΙΜΟΥ ΕΙΣΟΔΗΜΑΤΟΣ ΤΟΥ ΝΟΙΚΟΚΥΡΙΟΥ ΠΡΙΝ ΑΠΟ ΤΙΣ ΚΟΙΝΩΝΙΚΕΣ ΜΕΤΑΒΙΒΑΣΕΙΣ (ΕΚΤΟΣ ΑΠΟ ΤΙΣ ΠΑΡΟΧΕΣ ΓΗΡΑΤΟΣ ΚΑΙ ΕΠΙΖΩΝΤΩΝ· ΠΕΡΙΛΑΜΒΑΝΟΜΕΝΩΝ ΤΩΝ ΠΑΡΟΧΩΝ ΓΗΡΑΤΟΣ ΚΑΙ ΕΠΙΖΩΝΤΩΝ) ΚΑΙ ΤΩΝ ΣΥΝΙΣΤΩΣΩΝ ΤΟΥ ΑΚΑΘΑΡΙΣΤΟΥ/ΚΑΘΑΡΟΥ ΕΙΣΟΔΗΜΑΤΟΣ

1. ΜΕΛΗ ΝΟΙΚΟΚΥΡΙΟΥ ΚΑΙ ΠΡΩΗΝ ΜΕΛΗ ΝΟΙΚΟΚΥΡΙΟΥ

1.1. Ιδιότητα μέλους νοικοκυριού(1)

Με την επιφύλαξη των περαιτέρω και ειδικών όρων που εμφαίνονται παρακάτω, τα ακόλουθα άτομα πρέπει, εφόσον συμμετέχουν στα έξοδα του νοικοκυριού, να θεωρούνται μέλη του νοικοκυριού:

1. Άτομα που είναι συνήθεις κάτοικοι, με σχέση συγγένειας με τα άλλα μέλη.

2. Άτομα που είναι συνήθεις κάτοικοι, χωρίς σχέση συγγένειας με τα άλλα μέλη.

3. Οικότροφοι, εσωτερικοί ένοικοι.

4. Επισκέπτες.

5. Εσωτερικοί οικιακοί βοηθοί, άμισθοι οικογενειακοί βοηθοί (au-pairs).

6. Άτομα που είναι συνήθεις κάτοικοι, τα οποία όμως απουσιάζουν προσωρινά από την κατοικία (για λόγους ταξιδιού διακοπών, εργασίας, εκπαίδευσης ή για παρόμοιο λόγο).

7. Παιδιά του νοικοκυριού που σπουδάζουν μακριά από το σπίτι.

8. Άτομα που απουσιάζουν για μακρά περίοδο, τα οποία όμως έχουν δεσμούς με το νοικοκυριό: άτομα που εργάζονται μακριά από το σπίτι.

9. Άτομα που απουσιάζουν προσωρινά, τα οποία όμως έχουν δεσμούς με το νοικοκυριό: πρόσωπα σε νοσοκομείο, θεραπευτήριο ή άλλο ίδρυμα.

Περαιτέρω όροι για συμπερίληψη ως μελών νοικοκυριού:

α) Για τις κατηγορίες 3, 4 και 5:

Επί του παρόντος, τα εν λόγω άτομα δεν έχουν ιδιωτική διεύθυνση αλλού· ή η πραγματική ή προβλεπόμενη διάρκεια της διαμονής τους πρέπει να είναι έξι μήνες ή περισσότερο.

β) Για την κατηγορία 6:

Επί του παρόντος, τα εν λόγω άτομα δεν έχουν ιδιωτική διεύθυνση αλλού και η πραγματική ή προβλεπόμενη διάρκεια της απουσίας τους από το νοικοκυριό πρέπει να είναι μικρότερη των έξι μηνών.

Κατηγορίες 7 και 8:

Ανεξάρτητα από την πραγματική ή προβλεπόμενη διάρκεια της απουσίας, επί του παρόντος το εν λόγω άτομο πρέπει να μην έχει ιδιωτική διεύθυνση αλλού, να είναι σύντροφος ή παιδί ενός μέλους του νοικοκυριού και να εξακολουθεί να διατηρεί στενούς δεσμούς με το νοικοκυριό και να θεωρεί τη διεύθυνση αυτή ως την κύρια κατοικία του.

γ) Κατηγορία 9:

Το εν λόγω άτομο έχει σαφείς οικονομικούς δεσμούς με το νοικοκυριό και πρέπει να απουσιάζει πράγματι ή να προβλέπεται να απουσιάσει από το νοικοκυριό για διάστημα μικρότερο των έξι μηνών.

Συμμετοχή στα έξοδα του νοικοκυριού

Η συμμετοχή στα έξοδα του νοικοκυριού περιλαμβάνει τόσο τα ωφελήματα (π.χ. παιδιά, άτομα χωρίς εισόδημα) όσο και τη συμβολή στα έξοδα. Όταν δεν συμμετέχει στα έξοδα, τότε το άτομο αποτελεί ένα ξεχωριστό νοικοκυριό στην ίδια διεύθυνση.

"Συνήθης κάτοικος"

Ένα άτομο θεωρείται συνήθης κάτοικος που είναι μέλος του νοικοκυριού εάν περνά το μεγαλύτερο μέρος της ημερήσιας ανάπαυσής του εκεί, όπως υπολογίζεται κατά το τελευταίο εξάμηνο. Τα άτομα που σχηματίζουν νέα νοικοκυριά ή προστίθενται σε υφιστάμενα νοικοκυριά θεωρούνται κατά κανόνα μέλη στη νέα κατοικία τους· ομοίως, τα άτομα που φεύγουν για να ζήσουν σε άλλο μέρος παύουν να θεωρούνται μέλη του αρχικού νοικοκυριού. Το προαναφερόμενο κριτήριο του "τελευταίου εξαμήνου" αντικαθίσταται από την πρόθεση διαμονής για περίοδο έξι μηνών ή περισσότερο στη νέα κατοικία.

Πρόθεση διαμονής για περίοδο έξι μηνών ή περισσότερο

Θα πρέπει να ληφθεί υπόψη το τι μπορεί να θεωρηθεί "μόνιμη" μετακίνηση προς ή από κάποιο νοικοκυριό. Επομένως, ένα άτομο που έχει μετακινηθεί προς ένα νοικοκυριό για περίοδο απεριόριστης διάρκειας ή με την πρόθεση να μείνει για περίοδο έξι μηνών ή περισσότερο θεωρείται μέλος του νοικοκυριού, μολονότι το πρόσωπο αυτό δεν έχει μείνει στο νοικοκυριό επί έξι μήνες και στην πραγματικότητα έχει περάσει το μεγαλύτερο μέρος του χρόνου αυτού σε άλλο τόπο κατοικίας. Ομοίως, ένα άτομο που έχει φύγει από το νοικοκυριό σε άλλο τόπο κατοικίας με την πρόθεση να απουσιάσει για έξι μήνες ή περισσότερο, παύει να θεωρείται μέλος του προηγούμενου νοικοκυριού.

Προσωρινή απουσία και ιδιωτική κατοικία

Εάν το άτομο που απουσιάζει προσωρινά βρίσκεται σε ιδιωτική κατοικία, τότε το εάν είναι μέλος του τελευταίου αυτού ή του προηγούμενου νοικοκυριού εξαρτάται από τη διάρκεια της απουσίας του. Σε εξαιρετικές περιπτώσεις, ορισμένες κατηγορίες ατόμων με πολύ στενούς δεσμούς με το νοικοκυριό μπορεί να περιληφθούν ως μέλη ανεξάρτητα από τη διάρκεια της απουσίας τους, υπό τον όρο ότι δεν θεωρούνται μέλη ενός άλλου ιδιωτικού νοικοκυριού.

Η εφαρμογή αυτών των κριτηρίων αποσκοπεί στην ελαχιστοποίηση του κινδύνου διπλής καταγραφής στο δειγματοληπτικό πλαίσιο ατόμων που έχουν δύο ιδιωτικές διευθύνσεις στις οποίες θα μπορούσαν ενδεχομένως να εξεταστούν. Ομοίως, επιδιώκεται η ελαχιστοποίηση του κινδύνου αποκλεισμού ορισμένων προσώπων από την ιδιότητα του μέλους κάποιου νοικοκυριού, αν και στην πραγματικότητα ανήκουν στον τομέα των ιδιωτικών νοικοκυριών.

1.2. Πρώην μέλος νοικοκυριού

Ως "πρώην μέλος νοικοκυριού" νοείται ένα άτομο το οποίο δεν είναι τρέχον μέλος του εξεταζόμενου νοικοκυριού και δεν καταγράφηκε ως μέλος του εν λόγω νοικοκυριού κατά το προηγούμενο κύμα, αλλά το οποίο έζησε στο νοικοκυριό αυτό για τρεις μήνες τουλάχιστον κατά την περίοδο αναφοράς του εισοδήματος.

Τα πρώην μέλη νοικοκυριού περιλαμβάνονται μόνο στη διαχρονική συνιστώσα των ΕU-SILC.

2. ΣΥΝΙΣΤΩΣΕΣ ΤΟΥ ΑΚΑΘΑΡΙΣΤΟΥ ΕΙΣΟΔΗΜΑΤΟΣ

2.1. Εισόδημα εξαρτημένης εργασίας

Το εισόδημα εξαρτημένης εργασίας ορίζεται ως το σύνολο των αμοιβών, σε χρήμα ή σε είδος, που καταβάλλει ο εργοδότης στο μισθωτό σε αντάλλαγμα για την εργασία που έχει πραγματοποιήσει κατά την περίοδο αναφοράς του εισοδήματος.

Το εισόδημα εξαρτημένης εργασίας αναλύεται ως εξής:

1. Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας (PY010G).

2. Ακαθάριστο μη χρηματικό εισόδημα εξαρτημένης εργασίας (PY020G).

3. Εργοδοτικές εισφορές κοινωνικής ασφάλισης (PY030G).

2.1.1. Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας (PY010G)

Αναφέρεται στη χρηματική συνιστώσα της αμοιβής σε χρήμα που καταβάλλεται από τον εργοδότη σε μισθωτό. Περιλαμβάνει την αξία τυχόν κοινωνικών εισφορών και των φόρων εισοδήματος που καταβάλλει ο μισθωτός ή ο εργοδότης για λογαριασμό του μισθωτού στα συστήματα κοινωνικής ασφάλισης ή στις φορολογικές αρχές.

Στο ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας περιλαμβάνονται τα ακόλουθα στοιχεία:

- μισθοί και ημερομίσθια που καταβάλλονται σε χρήμα για τις εργασθείσες ώρες ή την εργασία που εκτελέστηκε στο πλαίσιο κύριας, δευτερεύουσας ή ευκαιριακής απασχόλησης,

- αμοιβή για μη εργασθείσες ώρες (π.χ. επίδομα αδείας),

- προσαυξημένες αποδοχές για υπερωρίες,

- αμοιβές διευθυντικών στελεχών επιχειρήσεων ανώνυμης εταιρικής μορφής,

- αμοιβή με το κομμάτι,

- επίδομα φύλαξης παιδιών,

- προμήθειες και φιλοδωρήματα,

- πρόσθετες αμοιβές (π.χ. δέκατος τρίτος μισθός),

- συμμετοχή στα κέρδη και δώρο σε μετρητά,

- πρόσθετες αμοιβές με βάση την παραγωγικότητα,

- επιδόματα εργασίας σε απομακρυσμένες περιοχές (εφόσον αυτό αποτελεί μέρος των συνθηκών εργασίας),

- επιδόματα για τη μετακίνηση προς και από την εργασία,

- πρόσθετες πληρωμές του εργοδότη σε μισθωτό, πρώην μισθωτό ή άλλο επιλέξιμο άτομο, που προορίζονται να συμπληρώσουν το επίδομα ασθένειας, αναπηρίας, άδειας μητρότητας ή επιζώντων που καταβάλλεται από το σύστημα κοινωνικής ασφάλισης, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές,

- πληρωμές που καταβάλλει ο εργοδότης σε μισθωτό αντί για τους μισθούς και τα ημερομίσθια, μέσω ενός συστήματος κοινωνικής ασφάλισης, όταν ο μισθωτός δεν δύναται να εργαστεί λόγω ασθένειας, ανικανότητας ή άδειας μητρότητας, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές.

Δεν περιλαμβάνονται:

- η επιστροφή από τον εργοδότη εξόδων που συνδέονται με την εργασία (π.χ. επαγγελματικό ταξίδι),

- η αποζημίωση αποχώρησης και διακοπής της εργασιακής σχέσης που καταβάλλεται στον εργαζόμενο όταν η θέση απασχόλησής του λήγει πριν φθάσει την κανονική ηλικία συνταξιοδότησης για την εν λόγω θέση και η αποζημίωση απολύσεως λόγω περικοπής προσωπικού [κατατάσσεται στις "Παροχές ανεργίας" (PY090G)],

- το επίδομα για έξοδα που συνδέονται καθαρά με την εργασία, όπως τα έξοδα ταξιδιού και διαμονής ή τα έξοδα για προστατευτικά ενδύματα,

- το εφάπαξ ποσό που καταβάλλεται στον εργαζόμενο στην κανονική ημερομηνία συνταξιοδότησης [κατατάσσεται στις "Παροχές γήρατος" (PY100G)],

- η πληρωμή που καταβάλλεται από σωματείο σε περίπτωση απεργίας.

2.1.2. Ακαθάριστο μη χρηματικό εισόδημα εξαρτημένης εργασίας (PY020G)

Πρόκειται για τις μη χρηματικές συνιστώσες του εισοδήματος που παρέχονται δωρεάν ή σε μειωμένη τιμή από τον εργοδότη στο μισθωτό, ως πρόσθετες παροχές που συνδέονται με τη θέση απασχόλησης(2).

Στο ακαθάριστο μη χρηματικό εισόδημα εξαρτημένης εργασίας περιλαμβάνονται:

- το αυτοκίνητο εταιρείας και τα παρεπόμενα έξοδα (π.χ. δωρεάν καύσιμα, ασφάλεια του αυτοκινήτου, φόροι και τέλη, ανάλογα με την περίπτωση), που παρέχεται είτε για ιδιωτική χρήση είτε για ιδιωτική και επαγγελματική χρήση,

- δωρεάν ή επιδοτούμενα γεύματα, δελτία γευμάτων,

- η επιστροφή ή πληρωμή των εξόδων που συνδέονται με τη στέγαση (π.χ. λογαριασμοί φυσικού αερίου, νερού, ηλεκτρικού ρεύματος, τηλεφώνου ή κινητής τηλεφωνίας),

- άλλα αγαθά ή υπηρεσίες που παρέχονται δωρεάν ή σε μειωμένη τιμή από τον εργοδότη στους μισθωτούς, όταν αποτελούν μια σημαντική συνιστώσα του εισοδήματος σε εθνικό επίπεδο ή για ιδιαίτερες ομάδες νοικοκυριών.

Η αξία των αγαθών και των υπηρεσιών που παρέχονται δωρεάν υπολογίζεται σύμφωνα με την αγοραία αξία τους. Η αξία των αγαθών και υπηρεσιών που παρέχονται σε μειωμένη τιμή υπολογίζεται ως η διαφορά μεταξύ της αγοραίας αξίας τους και του ποσού που καταβάλλει ο μισθωτός.

Δεν περιλαμβάνονται:

- το κόστος παροχής των εν λόγω αγαθών και υπηρεσιών από τον εργοδότη, εάν απαιτούνται αποκλειστικά και μόνο για να εκτελέσει την εργασία του ο μισθωτός,

- οι υπηρεσίες στέγασης στον τόπο εργασίας που δεν μπορούν να χρησιμοποιηθούν από το νοικοκυριό του μισθωτού,

- η στέγαση που παρέχει δωρεάν ή έναντι μειωμένου μισθώματος ο εργοδότης στο μισθωτό ως κύρια κατοικία του νοικοκυριού [η τεκμαρτή αξία της στέγασης που παρέχεται δωρεάν ή έναντι μειωμένου μισθώματος κατατάσσεται στο "Τεκμαρτό μίσθωμα" (HY030G)],

- η στέγαση που παρέχεται δωρεάν ή έναντι μειωμένου μισθώματος σε μισθωτό ως δευτερεύουσα κατοικία του νοικοκυριού,

- τα επιδόματα που καταβάλλονται σε μισθωτό για την αγορά εργαλείων, εξοπλισμού, ρουχισμού κ.λπ. που απαιτούνται αποκλειστικά ή κυρίως για την εργασία του,

- ειδικά γεύματα ή ποτά που καθίστανται αναγκαία λόγω εξαιρετικών συνθηκών εργασίας,

- αγαθά και υπηρεσίες που παρέχονται στο μισθωτό στο χώρο εργασίας του ή που απαιτούνται λόγω της φύσης της εργασίας του (π.χ. ιατρική εξέταση που απαιτείται για την εργασία).

2.1.3. Εργοδοτικές εισφορές κοινωνικής ασφάλισης (PY030G)

Οι εργοδοτικές εισφορές ορίζονται ως οι πληρωμές που καταβάλλουν οι εργοδότες για τους μισθωτούς τους, κατά την περίοδο αναφοράς του εισοδήματος, σε ασφαλιστικά συστήματα (ταμεία κοινωνικής ασφάλισης και ιδιωτικά ασφαλιστικά συστήματα). Οι πληρωμές αυτές καλύπτουν θεσμοθετημένες ή συμβατικές (στα πλαίσια συλλογικών ή ιδιωτικών συμβάσεων) εισφορές για την ασφάλιση κατά των κοινωνικών κινδύνων.

Περιλαμβάνονται:

- οι εργοδοτικές εισφορές σε ιδιωτικό σύστημα συνταξιοδότησης,

- οι εργοδοτικές εισφορές σε ιδιωτική ασφάλιση υγείας,

- οι εργοδοτικές εισφορές σε ασφάλεια ζωής,

- οι εργοδοτικές εισφορές σε άλλα ασφαλιστικά συστήματα του εργοδότη (π.χ. αναπηρία),

- οι εργοδοτικές εισφορές σε κρατικά συστήματα κοινωνικής ασφάλισης, (περιλαμβανομένων των φόρων επί της μισθοδοσίας που επιβάλλονται για σκοπούς κοινωνικής ασφάλισης).

2.2. Εισόδημα από αυτοαπασχόληση

Το εισόδημα από αυτοαπασχόληση ορίζεται ως το εισόδημα που εισπράττει, κατά την περίοδο αναφοράς του εισοδήματος, ένα άτομο για τον εαυτό του ή για τα μέλη της οικογένειάς του, ως αποτέλεσμα τρέχουσας ή προγενέστερης συμμετοχής σε δραστηριότητα αυτοαπασχόλησης. Οι θέσεις αυτοαπασχόλησης είναι οι εργασίες των οποίων η αμοιβή εξαρτάται άμεσα από τα κέρδη (ή τα δυνητικά κέρδη) που προέρχονται από τα παραγόμενα αγαθά και υπηρεσίες (όπου η ιδιοκατανάλωση θεωρείται ως μέρος των κερδών). Ο αυτοαπασχολούμενος λαμβάνει τις επιχειρησιακές αποφάσεις που επηρεάζουν την επιχείρηση ή αναθέτει τη λήψη των εν λόγω αποφάσεων σε τρίτο, διατηρώντας την ευθύνη για την ευημερία της επιχείρησης. (Στο πλαίσιο αυτό, οι μονοπρόσωπες δραστηριότητες περιλαμβάνονται στην έννοια της "επιχείρησης"). Η αμοιβή ερασιτεχνικής ενασχόλησης (χόμπι) θεωρείται αυτοαπασχόληση.

Εάν το εισόδημα που συλλέγεται ή καταρτίζεται αντιστοιχεί με χρονική περίοδο προγενέστερη της περιόδου αναφοράς, γίνονται οι βασικές προσαρμογές στην περίοδο αναφοράς του εισοδήματος για την ενημέρωση των δεδομένων.

Το ακαθάριστο εισόδημα από αυτοαπασχόληση αναλύεται ως εξής:

1. Ακαθάριστα χρηματικά κέρδη ή ζημίες από αυτοαπασχόληση (περιλαμβανομένων των δικαιωμάτων χρήσης, εκμετάλλευσης κ.λπ.) (PY050G).

2. Αξία αγαθών που παράγονται για ιδιοκατανάλωση (PY070G).

2.2.1. Ακαθάριστα χρηματικά κέρδη ή ζημίες από αυτοαπασχόληση (περιλαμβανομένων των δικαιωμάτων χρήσης, εκμετάλλευσης κ.λπ.) (PY050G)

Περιλαμβάνονται:

- τα καθαρά κέρδη ή ζημίες εκμετάλλευσης του εργαζόμενου ιδιοκτήτη ή των συνέταιρων επιχείρησης μη ανώνυμης εταιρικής μορφής, μείον τους τόκους επί επιχειρηματικών δανείων,

- τα δικαιώματα συγγραφέα, ευρεσιτεχνίας κ.λπ. που δεν περιλαμβάνονται στα κέρδη ή στις ζημίες επιχείρησης μη ανώνυμης εταιρικής μορφής,

- τα μισθώματα εμπορικών κτιρίων, οχημάτων, εξοπλισμού κ.λπ. που δεν περιλαμβάνονται στα κέρδη ή στις ζημίες επιχείρησης μη ανώνυμης εταιρικής μορφής, μετά την αφαίρεση των σχετικών δαπανών, όπως οι τόκοι επί των αντίστοιχων δανείων, οι επισκευές και η συντήρηση, τα έξοδα ασφάλισης.

Δεν περιλαμβάνονται:

- οι αμοιβές διευθυντικού στελέχους που εισπράττει ο ιδιοκτήτης επιχείρησης ανώνυμης εταιρικής μορφής [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)],

- τα μερίσματα που καταβάλλονται από επιχείρηση ανώνυμης εταιρικής μορφής [κατατάσσονται στους "Τόκους, μερίσματα και κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής" (HY090G)],

- τα κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής στην οποία δεν εργάζεται το πρόσωπο ("αφανής εταίρος") [τα κέρδη αυτά κατατάσσονται στους "Τόκους, μερίσματα και κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής" (HY090G)],

- τα μισθώματα γαιών και οι εισπράξεις από οικότροφο ή εσωτερικό ένοικο [κατατάσσονται στο "Εισόδημα από εκμίσθωση ακινήτου ή γαιών" (HY040G)],

- τα μισθώματα κατοικιών που δεν περιλαμβάνονται στα κέρδη ή στις ζημίες επιχείρησης μη ανώνυμης εταιρικής μορφής [κατατάσσονται στο "Εισόδημα από εκμίσθωση ακινήτου ή γαιών" (HY040G)].

Το εισόδημα από αυτοαπασχόληση υπολογίζεται ως εξής:

- η εμπορεύσιμη παραγωγή (ακαθάριστα έσοδα ή ακαθάριστος κύκλος εργασιών, περιλαμβανομένης της αξίας των αγαθών που παράγονται από την επιχείρηση, αλλά καταναλώνονται από τον αυτοαπασχολούμενο ή το νοικοκυριό του),

- συν την αγοραία αξία των αγαθών και υπηρεσιών που αγοράζονται για την επιχείρηση μη ανώνυμης εταιρικής μορφής, αλλά καταναλώνονται από τον επιχειρηματία και τα μέλη του νοικοκυριού του,

- συν το εισόδημα περιουσίας που εισπράττεται σε σχέση με χρηματοοικονομικά και άλλα στοιχεία ενεργητικού που ανήκουν στην επιχείρηση,

- μείον την ενδιάμεση ανάλωση (κόστος πρώτων υλών, κόστος πωλήσεων, κόστος διανομής, κόστος συντήρησης, διοικητικά έξοδα κ.λπ.),

- μείον την αμοιβή των μισθωτών (μισθοί, ημερομίσθια και εισφορές κοινωνικής ασφάλισης για τους μισθωτούς),

- μείον τους φόρους επί της παραγωγής και των εισαγωγών,

- μείον τις πληρωμές για τόκους επί επιχειρηματικών δανείων,

- μείον τα μισθώματα που καταβάλλονται για χρήση της γης και τα λοιπά μη παραχθέντα υλικά περιουσιακά στοιχεία που μισθώνονται από την επιχείρηση,

- μείον την κατανάλωση παγίου κεφαλαίου,

- συν τις επιδοτήσεις.

Στην πράξη, εάν ο αυτοαπασχολούμενος ή η επιχείρηση καταρτίζει ετήσιους λογαριασμούς για φορολογικούς σκοπούς, τα ακαθάριστα κέρδη ή ζημίες υπολογίζονται ως τα καθαρά κέρδη ή ζημίες εκμετάλλευσης που εμφαίνονται στο φορολογικό αυτό λογαριασμό κατά την πλέον πρόσφατη δωδεκάμηνη περίοδο, πριν από την αφαίρεση των φόρων εισοδήματος και των υποχρεωτικών εισφορών κοινωνικής ασφάλισης.

Εάν δεν καταρτίζονται ετήσιοι λογαριασμοί, για φορολογικούς ή επαγγελματικούς σκοπούς, η εναλλακτική προσέγγιση για τη μέτρηση του εισοδήματος από αυτοαπασχόληση συνίσταται στη συλλογή του χρηματικού ποσού (και των αγαθών) που αποσύρθηκε από την επιχείρηση για προσωπική χρήση (κατανάλωση ή αποταμίευση, περιλαμβανομένης της αγοραίας αξίας των αγαθών που παράχθηκαν ή αγοράστηκαν από την επιχείρηση για προσωπική χρήση).

2.2.2. Αξία αγαθών που παράγονται για ιδιοκατανάλωση (PY070G)

Η αξία αγαθών που παράγονται για ιδιοκατανάλωση αναφέρεται στην αξία των τροφίμων και των ποτών που παράχθηκαν και καταναλώθηκαν στο ίδιο νοικοκυριό.

Η αξία αγαθών που παράγονται για ιδιοκατανάλωση υπολογίζεται ως η αγοραία αξία των παραχθέντων αγαθών, μετά την αφαίρεση των δαπανών που προκύπτουν κατά την παραγωγή.

Η αξία των τροφίμων και ποτών περιλαμβάνεται όταν αποτελούν μια σημαντική συνιστώσα του εισοδήματος σε εθνικό επίπεδο ή για ιδιαίτερες ομάδες νοικοκυριών.

Στην αξία αυτή δεν περιλαμβάνονται:

- η αξία των οικιακών υπηρεσιών,

- κάθε παραγωγή για πώληση και κάθε ανάληψη από την επιχείρηση εκ μέρους αυτοαπασχολούμενου [κατατάσσονται στα "Ακαθάριστα χρηματικά κέρδη ή ζημίες από αυτοαπασχόληση (περιλαμβανομένων των δικαιωμάτων χρήσης, εκμετάλλευσης κ.λπ." (PY050G)].

2.3. Τεκμαρτό μίσθωμα

2.3.1. Τεκμαρτό μίσθωμα (HY030G)

Το τεκμαρτό μίσθωμα αναφέρεται στην αξία που προσδιορίζεται τεκμαρτά για όλα τα νοικοκυριά τα οποία δήλωσαν ότι δεν πληρώνουν πλήρες μίσθωμα, είτε επειδή είναι ιδιοκατοικούντες ή νοικιάζουν στέγη σε τιμή χαμηλότερη από την τιμή της αγοράς, είτε επειδή τους παραχωρείται δωρεάν στέγη.

Το τεκμαρτό μίσθωμα εκτιμάται μόνο για τη στέγη (και τους τυχόν βοηθητικούς χώρους, όπως το γκαράζ) που χρησιμοποιείται ως κύρια κατοικία από το νοικοκυριό.

Η αξία που προσδιορίζεται τεκμαρτά ισοδυναμεί με το αγοραίο μίσθωμα που θα καταβαλλόταν για στέγη παρόμοια με την κατοικούμενη, μείον το ενδεχόμενο μίσθωμα που καταβάλλεται πράγματι (σε περίπτωση που η στέγη εκμισθώνεται σε τιμή χαμηλότερη από την τιμή της αγοράς), μείον τις τυχόν επιδοτήσεις που χορηγούνται από το κράτος ή από μη κερδοσκοπικό οργανισμό (για στέγη που ιδιοκατοικείται ή εκμισθώνεται σε τιμή χαμηλότερη από την τιμή της αγοράς), μείον τις δαπάνες στις οποίες υποβάλλονται οι ιδιοκτήτες-ιδιοκατοικούντες για μικροεπισκευές ή έργα ανακαίνισης που πραγματοποιούνται συνήθως από τους ιδιοκτήτες.

Το αγοραίο μίσθωμα είναι το μίσθωμα που οφείλεται για το δικαίωμα χρήσης μη επιπλωμένης κατοικίας στην ιδιωτική αγορά, εκτός εξόδων θέρμανσης, νερού, ηλεκτρικού ρεύματος κ.λπ.

2.4. Εισόδημα περιουσίας

Το εισόδημα περιουσίας ορίζεται ως το εισόδημα, μείον τα δεδουλευμένα έξοδα, που εισπράττει ο ιδιοκτήτης ενός χρηματοπιστωτικού περιουσιακού στοιχείου ή ενός υλικού μη παραχθέντος περιουσιακού στοιχείου (γαιών) σε αντάλλαγμα για την παροχή χρηματοδότησης ή τη διάθεση του υλικού μη παραχθέντος περιουσιακού στοιχείου σε άλλη θεσμική μονάδα, κατά την περίοδο αναφοράς του εισοδήματος.

Το εισόδημα περιουσίας αναλύεται ως εξής:

1. Τόκοι, μερίσματα, κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής (HY090G).

2. Εισόδημα από εκμίσθωση ακινήτου ή γαιών (HY040G).

2.4.1. Τόκοι, μερίσματα, κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής (HY090G)

Οι τόκοι (που δεν περιλαμβάνονται στα κέρδη ή στις ζημίες επιχείρησης μη ανώνυμης εταιρικής μορφής), τα μερίσματα, τα κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής αναφέρονται στο ποσό των τόκων που προέρχονται από στοιχεία ενεργητικού, όπως τραπεζικοί λογαριασμοί, πιστοποιητικά καταθέσεων, ομόλογα κ.λπ., μερίσματα και κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής, στην οποία δεν εργάζεται το πρόσωπο, που εισπράττονται κατά την περίοδο αναφοράς του εισοδήματος, μείον τα έξοδα που πραγματοποιήθηκαν.

2.4.2. Εισόδημα από εκμίσθωση ακινήτου ή γαιών (HY040G)

Το εισόδημα από εκμίσθωση ακινήτου ή γαιών είναι το εισόδημα που εισπράττεται, κατά την περίοδο αναφοράς του εισοδήματος, από την εκμίσθωση ακίνητης περιουσίας (π.χ. εκμίσθωση στέγης - που δεν περιλαμβάνεται στα κέρδη ή στις ζημίες επιχείρησης μη ανώνυμης εταιρικής μορφής -, εισπράξεις από οικότροφο ή εσωτερικό ένοικο, εκμίσθωση γαιών) μετά την αφαίρεση των εξόδων, όπως αποπληρωμή των τόκων ενυπόθηκου δανείου, μικροεπισκευές, συντήρηση, ασφάλεια και λοιπά έξοδα.

2.5. Εισπραχθείσες τρέχουσες μεταβιβάσεις

2.5.1. Κοινωνικές παροχές

Οι κοινωνικές παροχές(3) ορίζονται ως οι τρέχουσες μεταβιβάσεις που εισπράττονται από τα νοικοκυριά κατά την περίοδο αναφοράς του εισοδήματος(4) με σκοπό να τα απαλλάξουν από το οικονομικό βάρος ορισμένων κινδύνων ή αναγκών, οι οποίες καταβάλλονται μέσω συστημάτων συλλογικής οργάνωσης, ή εκτός τέτοιων συστημάτων από κρατικές μονάδες και μη κερδοσκοπικά ιδρύματα που εξυπηρετούν νοικοκυριά (ΜΚΙΕΝ).

Καλύπτουν την αξία των κοινωνικών εισφορών και του φόρου εισοδήματος που οφείλει ο δικαιούχος για τις παροχές στα συστήματα κοινωνικής ασφάλισης ή στις φορολογικές αρχές.

Για να συμπεριληφθεί ως κοινωνική παροχή, η μεταβίβαση πρέπει να πληροί ένα από τα δύο ακόλουθα κριτήρια:

- η κάλυψη είναι υποχρεωτική (βάσει του νόμου, κανονιστικής ρύθμισης ή συλλογικής σύμβασης) για τη συγκεκριμένη ομάδα,

- βασίζεται στην αρχή της κοινωνικής αλληλεγγύης (δηλαδή, εάν πρόκειται για σύνταξη ασφαλιστικού χαρακτήρα, το ασφάλιστρο και τα δικαιώματα δεν είναι αναλογικά προς την ατομική έκθεση σε κίνδυνο των προστατευόμενων ατόμων).

Οι κοινωνικές παροχές αναλύονται ως εξής:

1. Επιδόματα οικογενειακά, τέκνων και συναφή επιδόματα (HY050G).

2. Επιδόματα στέγασης (HY070G).

3. Παροχές ανεργίας (PY090G).

4. Παροχές γήρατος (PY100G).

5. Παροχές επιζώντων (PY110G).

6. Παροχές ασθένειας (PY120G).

7. Παροχές αναπηρίας (PY130G).

8. Εκπαιδευτικά επιδόματα (PY140G).

9. Κοινωνικός αποκλεισμός που δεν κατατάσσεται αλλού (HY060G).

Στις κοινωνικές παροχές δεν περιλαμβάνονται:

- οι παροχές που καταβάλλονται από συστήματα στα οποία ο δικαιούχος κατέβαλε εισφορές σε καθαρά εθελοντική βάση, ανεξάρτητα από τον εργοδότη του ή από Δημόσιο [κατατάσσονται στις "Συντάξεις από ατομικά ιδιωτικά προγράμματα (πλην εκείνων που καλύπτονται από το ΕSSPROS)" (PY080G)].

2.5.1.1. Επιδόματα οικογενειακά, τέκνων και συναφή επιδόματα (HY050G)

Η λειτουργία οικογένεια/τέκνα καλύπτει τις παροχές που:

- παρέχουν οικονομική βοήθεια σε νοικοκυριά για την ανατροφή παιδιών,

- παρέχουν οικονομική βοήθεια σε άτομα που συντηρούν συγγενείς εκτός από παιδιά.

Περιλαμβάνονται:

- οι παροχές διατήρησης του εισοδήματος σε περίπτωση τοκετού: κατ' αποκοπή παροχές ή παροχές σε συνάρτηση με τις αποδοχές, που προορίζονται να αντισταθμίσουν την απώλεια αποδοχών του γονέα λόγω της απουσίας του από την εργασία που σχετίζεται με τη γέννηση παιδιού, κατά την περίοδο που προηγείται ή/και ακολουθεί τον τοκετό, ή σε περίπτωση υιοθέτησης,

- το χρηματικό βοήθημα τοκετού: εφάπαξ ή περιοδικές παροχές που καταβάλλονται σε περίπτωση τοκετού ή υιοθέτησης,

- η παροχή γονικής άδειας: παροχή που καταβάλλεται στη μητέρα ή στον πατέρα σε περίπτωση διακοπής της εργασίας ή μείωσης του χρόνου εργασίας για την ανατροφή παιδιού, μικρής ηλικίας συνήθως,

- το οικογενειακό επίδομα ή επίδομα τέκνων: περιοδικές παροχές προς το μέλος νοικοκυριού με εξαρτώμενα παιδιά για την κάλυψη μέρους του κόστους ανατροφής των παιδιών,

- λοιπές παροχές σε χρήμα: παροχές που καταβάλλονται ανεξάρτητα από το οικογενειακό επίδομα, οι οποίες προορίζονται να βοηθήσουν τα νοικοκυριά να αντιμετωπίσουν ορισμένα έξοδα, όπως τα έξοδα που προκύπτουν από τις ιδιαίτερες ανάγκες των μονογονικών οικογενειών ή των οικογενειών με ανάπηρο παιδί. Μπορεί να πρόκειται για περιοδικές ή εφάπαξ παροχές.

Δεν περιλαμβάνονται:

- οι πληρωμές που καταβάλλει ο εργοδότης σε εργαζόμενη αντί για τους μισθούς και τα ημερομίσθια, μέσω ενός συστήματος κοινωνικής ασφάλισης, όταν η εργαζόμενη δεν δύναται να εργαστεί λόγω άδειας μητρότητας, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)],

- οι πρόσθετες πληρωμές του εργοδότη σε εργαζόμενη, που αποσκοπούν στη συμπλήρωση του επιδόματος άδειας μητρότητας που καταβάλλεται από το σύστημα κοινωνικής ασφάλισης, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)].

2.5.1.2. Επιδόματα στέγασης (HY070G)

Η λειτουργία στέγη αναφέρεται σε παρεμβάσεις των δημόσιων αρχών που προορίζονται να βοηθήσουν τα νοικοκυριά να αντιμετωπίσουν το κόστος στέγασης. Ένα ουσιώδες κριτήριο για τον καθορισμό του πεδίου εφαρμογής των επιδομάτων στέγασης είναι ότι η χορήγησή τους εξαρτάται από την εξέταση των πόρων.

Περιλαμβάνονται:

- οι παροχές ενοικίου: τρέχουσες μεταβιβάσεις κατόπιν εξέτασης των πόρων που καταβάλλονται από δημόσια αρχή σε ενοικιαστές, σε προσωρινή η μακροχρόνια βάση, για να τους βοηθηθούν να καλύψουν το κόστος του ενοικίου τους,

- οι παροχές προς ιδιοκατοικούντες: μεταβιβάσεις κατόπιν εξέτασης των πόρων που καταβάλλονται από δημόσια αρχή σε ιδιοκατοικούντες για την ελάφρυνση των στεγαστικών εξόδων τους: στην πράξη συνίσταται συχνά στην παροχή βοήθειας για την αποπληρωμή ενυπόθηκου δανείου ή/και τόκων.

Δεν περιλαμβάνονται:

- η κοινωνική στεγαστική πολιτική που εντάσσεται στο πλαίσιο του φορολογικού συστήματος (δηλαδή φορολογικά οφέλη),

- όλες οι μεταβιβάσεις κεφαλαίου (ιδίως οι επιχορηγήσεις επενδύσεων).

2.5.1.3. Παροχές ανεργίας (PY090G)

Οι παροχές ανεργίας καλύπτουν τις παροχές που αντικαθιστούν εξ ολοκλήρου ή εν μέρει το εισόδημα που χάνει ένας μισθωτός λόγω της απώλειας αμειβόμενης εργασίας, εξασφαλίζουν ένα εισόδημα επιβίωσης (ή υψηλότερο) σε άτομα που εισέρχονται για πρώτη φορά ή επανεντάσσονται στην αγορά εργασίας, αντισταθμίζουν την απώλεια εισοδήματος λόγω μερικής ανεργίας, αντικαθιστούν εξ ολοκλήρου ή εν μέρει την απώλεια εισοδήματος ενός μεγαλύτερου σε ηλικία εργαζόμενου που συνταξιοδοτείται από αμειβόμενη εργασία πριν από τη συμπλήρωση του νόμιμου ορίου ηλικίας εξαιτίας περικοπών στις θέσεις εργασίας για οικονομικούς λόγους, συνεισφέρουν στις δαπάνες κατάρτισης ή επιμόρφωσης όσων αναζητούν εργασία ή βοηθούν τους ανέργους στην αντιμετώπιση των εξόδων ταξιδιού ή αλλαγής τόπου διαμονής προκειμένου να εξεύρουν απασχόληση.

Περιλαμβάνονται:

- οι παροχές πλήρους ανεργίας: παροχές που αντισταθμίζουν την απώλεια εισοδήματος ενός ατόμου ικανού και διαθέσιμου προς εργασία, το οποίο όμως δεν μπορεί να βρει μια κατάλληλη θέση εργασίας, περιλαμβανομένων των ατόμων που δεν έχουν εργαστεί ποτέ,

- οι παροχές μερικής ανεργίας: παροχές που αντισταθμίζουν την απώλεια ημερομισθίων ή μισθών, η οποία οφείλεται σε επίσημες βραχύχρονες εργασιακές ρυθμίσεις ή/και σε προγράμματα διακοπτόμενης εργασίας, ανεξάρτητα από το λόγο για τον οποίο γίνονται (επιβράδυνση ή ύφεση της επιχειρηματικής δραστηριότητας, βλάβες στον εξοπλισμό, καιρικές συνθήκες, ατυχήματα κ.λπ.), εφόσον η σχέση εργοδότη/μισθωτού εξακολουθεί να υφίσταται,

- η πρόωρη συνταξιοδότηση λόγω της εφαρμογής οικονομικών μέτρων: περιοδικές πληρωμές σε μεγαλύτερους σε ηλικία εργαζομένους που συνταξιοδοτούνται πριν από τη συμπλήρωση του ορίου ηλικίας λόγω ανεργίας ή μείωσης του αριθμού θέσεων εργασίας που οφείλεται στην εφαρμογή οικονομικών μέτρων, όπως η αναδιάρθρωση ενός βιομηχανικού τομέα ή μιας επιχείρησης. Οι πληρωμές αυτές συνήθως σταματούν μόλις ο δικαιούχος αποκτήσει δικαίωμα σε σύνταξη γήρατος,

- το επίδομα επαγγελματικής κατάρτισης: πληρωμές που καταβάλλουν οι οργανισμοί κοινωνικής ασφάλισης ή οι υπηρεσίες του δημοσίου σε συγκεκριμένες ομάδες ατόμων του εργατικού δυναμικού που συμμετέχουν σε προγράμματα επιμόρφωσης με σκοπό να αναπτύξουν τα επαγγελματικά προσόντα τους,

- η κινητικότητα και η επανεγκατάσταση: πληρωμές από οργανισμούς κοινωνικής ασφάλισης ή υπηρεσίες του δημοσίου σε ανέργους προκειμένου να τους βοηθήσουν να αλλάξουν τόπο διαμονής ή επάγγελμα για να αναζητήσουν ή να βρουν εργασία,

- η αποζημίωση αποχώρησης και διακοπής της εργασιακής σχέσης (παροχές που καταβάλλονται σε μισθωτό για να αντισταθμίσουν τον τερματισμό της εργασίας πριν συμπληρώσει την κανονική ηλικία συνταξιοδότησης για την εν λόγω θέση),

- η αποζημίωση απόλυσης: εφάπαξ χρηματικά ποσά που καταβάλλονται σε μισθωτό που απολύεται, όχι λόγω δικής του υπαιτιότητας, από μια επιχείρηση που διακόπτει ή περιορίζει τις δραστηριότητές της,

- οι λοιπές παροχές σε χρήμα: διάφορες οικονομικές ενισχύσεις, και ιδίως πληρωμές σε μακροχρόνια ανέργους.

Δεν περιλαμβάνονται:

- τα οικογενειακά επιδόματα για εξαρτώμενα τέκνα [κατατάσσονται στα "Επιδόματα οικογενειακά, τέκνων και συναφή επιδόματα" (HY050G)].

2.5.1.4. Παροχές γήρατος (PY100G)

Η λειτουργία γήρας καλύπτει την παροχή κοινωνικής προστασίας έναντι κινδύνων που συνδέονται με το γήρας: απώλεια εισοδήματος, ανεπαρκές εισόδημα, μειωμένη αυτονομία για τη διεξαγωγή των καθημερινών εργασιών, μειωμένη συμμετοχή στην κοινωνική ζωή κ.λπ.

Οι παροχές γήρατος καλύπτουν παροχές οι οποίες διασφαλίζουν τη χορήγηση εισοδήματος αντικατάστασης στο ηλικιωμένο άτομο που αποχωρεί από την αγορά εργασίας ή διασφαλίζουν τη χορήγηση ενός ορισμένου εισοδήματος στο άτομο που έχει συμπληρώσει ένα συγκεκριμένο όριο ηλικίας.

Περιλαμβάνονται:

- η σύνταξη γήρατος: περιοδικές πληρωμές που αποσκοπούν είτε στη διατήρηση του εισοδήματος του δικαιούχου μετά τη συνταξιοδότησή του από αμειβόμενη απασχόληση λόγω συμπλήρωσης του ορίου ηλικίας είτε στη συμπλήρωση του εισοδήματος των ηλικιωμένων,

- η πρόωρη σύνταξη γήρατος: περιοδικές πληρωμές που αποσκοπούν στη διατήρηση του εισοδήματος των δικαιούχων οι οποίοι συνταξιοδοτούνται πριν από τη συμπλήρωση του ορίου ηλικίας που ορίζει το αντίστοιχο πρόγραμμα ή το πρόγραμμα αναφοράς. Η πρόωρη συνταξιοδότηση μπορεί να συνεπάγεται μείωση της κανονικής σύνταξης ή μη,

- η μερική σύνταξη: περιοδική πληρωμή μέρους της πλήρους σύνταξης, σε εργαζομένους μεγάλης ηλικίας που εξακολουθούν να εργάζονται αλλά μειώνουν τις ώρες εργασίας τους ή των οποίων το εισόδημα από επαγγελματική δραστηριότητα είναι μικρότερο από ένα καθορισμένο όριο,

- το επίδομα φροντίδας: παροχή που καταβάλλεται σε ηλικιωμένους οι οποίοι χρειάζονται συχνή ή διαρκή βοήθεια για να αντιμετωπίσουν τα πρόσθετα έξοδα φροντίδας (πλην της ιατρικής περίθαλψης), εφόσον η παροχή δεν συνιστά απόδοση πιστοποιημένης δαπάνης,

- οι παροχές επιζώντων που καταβάλλονται μετά την κανονική ηλικία συνταξιοδότησης,

- οι παροχές αναπηρίας σε χρήμα που καταβάλλονται μετά την κανονική ηλικία συνταξιοδότησης,

- τα εφάπαξ χρηματικά ποσά που καταβάλλονται στην κανονική ηλικία συνταξιοδότησης,

- οι λοιπές παροχές σε χρήμα: άλλες περιοδικές ή εφάπαξ παροχές που καταβάλλονται τη στιγμή της συνταξιοδότησης ή λόγω γήρατος, όπως εφάπαξ χρηματικά ποσά που καταβάλλονται σε άτομα που δεν πληρούν εξ ολοκλήρου τις προϋποθέσεις για περιοδική σύνταξη ή ήταν ασφαλισμένοι σε ένα πρόγραμμα που προβλέπει μόνο την καταβολή εφάπαξ ποσού κατά τη συνταξιοδότηση.

Δεν περιλαμβάνονται:

- τα οικογενειακά επιδόματα για εξαρτώμενα τέκνα [κατατάσσονται στα "Επιδόματα οικογενειακά, τέκνων και συναφή επιδόματα" (HY050G)],

- οι παροχές πρόωρης συνταξιοδότησης που καταβάλλονται λόγω της λήψης οικονομικών μέτρων ή σε περίπτωση μειωμένης ικανότητας προς εργασία [κατατάσσονται αντίστοιχα στις "Παροχές ανεργίας" (PY090G) ή στις "Παροχές αναπηρίας" (PY130G)],

- οι παροχές που καταβάλλονται σε ηλικιωμένους οι οποίοι χρειάζονται συχνή ή διαρκή βοήθεια για να αντιμετωπίσουν τα πρόσθετα έξοδα φροντίδας, εφόσον οι εν λόγω παροχές αφορούν αποζημίωση για πιστοποιημένη δαπάνη.

2.5.1.5. Παροχές επιζώντων (PY110G)

Οι παροχές επιζώντων καλύπτουν παροχές οι οποίες διασφαλίζουν ένα προσωρινό ή διαρκές εισόδημα σε άτομα που δεν έχουν συμπληρώσει ακόμη την ηλικία συνταξιοδότησης μετά το θάνατο του συζύγου, συντρόφου ή στενού συγγενούς τους που τους εξασφάλιζε τα προς το ζην.

Οι επιζώντες που είναι επιλέξιμοι για τη χορήγηση παροχών μπορεί να είναι σύζυγοι ή πρώην σύζυγοι του αποθανόντος, τέκνα, εγγόνια, γονείς ή άλλοι συγγενείς. Σε ορισμένες περιπτώσεις, η παροχή μπορεί επίσης να καταβάλλεται σε άτομο που δεν ανήκει στην οικογένεια.

Η παροχή επιζώντων συνήθως χορηγείται με βάση ένα παράγωγο δικαίωμα, δηλαδή ένα δικαίωμα που ανήκε αρχικά σε ένα άλλο πρόσωπο του οποίου ο θάνατος αποτελεί προϋπόθεση για τη χορήγηση της παροχής.

Περιλαμβάνονται:

- η σύνταξη επιζώντων: περιοδικές πληρωμές σε άτομα που τις δικαιούνται λόγω της συγγένειάς τους με τον αποθανόντα ασφαλισμένο ο οποίος καλυπτόταν από το συγκεκριμένο πρόγραμμα (χήρες, χήροι, ορφανά και εξομοιούμενα προς αυτούς άτομα),

- το επίδομα θανάτου: εφάπαξ πληρωμή σε ένα πρόσωπο που το δικαιούται λόγω της συγγένειάς του με τον αποθανόντα (χήρες, χήροι, ορφανά και εξομοιούμενα προς αυτούς άτομα),

- οι λοιπές παροχές σε χρήμα: άλλα περιοδικά ή εφάπαξ ποσά που καταβάλλονται με βάση ένα παράγωγο δικαίωμα επιζώντων.

Δεν περιλαμβάνονται:

- τα οικογενειακά επιδόματα για εξαρτώμενα τέκνα [κατατάσσονται στα "Επιδόματα οικογενειακά, τέκνων και συναφή επιδόματα" (HY050G)],

- τα έξοδα κηδείας,

- οι πρόσθετες πληρωμές του εργοδότη σε άλλο επιλέξιμο άτομο, που αποσκοπούν στη συμπλήρωση των παροχών επιζώντων που καταβάλλονται από το σύστημα κοινωνικής ασφάλισης, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)],

- οι παροχές επιζώντων που καταβάλλονται μετά την κανονική ηλικία συνταξιοδότησης [κατατάσσονται στις "Παροχές γήρατος" (PY100G)].

2.5.1.6. Παροχές ασθένειας (PY120G)

Οι παροχές ασθένειας καλύπτουν παροχές σε χρήμα που αντισταθμίζουν εξ ολοκλήρου ή εν μέρει την απώλεια αποδοχών κατά τη διάρκεια προσωρινής ανικανότητας προς εργασία λόγω ασθένειας ή τραυματισμού.

Στις παροχές ασθένειας περιλαμβάνονται:

- η αναρρωτική άδεια με αποδοχές: κατ' αποκοπή πληρωμές ή σε συνάρτηση με το εισόδημα, προκειμένου το προστατευόμενο πρόσωπο να αποζημιώνεται εξ ολοκλήρου ή εν μέρει για την απώλεια αποδοχών που προκαλείται από την προσωρινή αδυναμία του να εργαστεί εξαιτίας ασθένειας ή τραυματισμού. Οι εν λόγω παροχές μπορεί να καταβάλλονται από ανεξάρτητα συστήματα κοινωνικής προστασίας, αλλά είναι επίσης δυνατό να χορηγούνται από τον εργοδότη με τη μορφή της συνεχιζόμενης καταβολής μισθών και ημερομισθίων κατά την περίοδο της ασθένειας,

- η άδεια με αποδοχές σε περίπτωση ασθένειας ή τραυματισμού εξαρτώμενου τέκνου,

- οι λοιπές παροχές σε χρήμα: διάφορες πληρωμές που καταβάλλονται στα προστατευόμενα πρόσωπα σε σχέση με κάποια ασθένεια ή τραυματισμό.

Δεν περιλαμβάνονται:

- οι παροχές σε χρήμα που αντισταθμίζουν την απώλεια αποδοχών κατά τη διάρκεια προσωρινής ανικανότητας προς εργασία λόγω εγκυμοσύνης [κατατάσσονται στα "Επιδόματα οικογενειακά, τέκνων και συναφή επιδόματα" (HY050G)],

- οι παροχές σε χρήμα που αντισταθμίζουν την απώλεια αποδοχών κατά τη διάρκεια προσωρινής ανικανότητας προς εργασία λόγω αναπηρίας [κατατάσσονται στις "Παροχές αναπηρίας" (PY130G)],

- οι πληρωμές που καταβάλλει ο εργοδότης σε μισθωτό αντί για τους μισθούς και τα ημερομίσθια, μέσω ενός συστήματος κοινωνικής ασφάλισης, όταν ο μισθωτός δεν δύναται να εργαστεί λόγω ασθένειας, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)],

- οι πρόσθετες πληρωμές του εργοδότη σε μισθωτό, που προορίζονται να συμπληρώσουν το επίδομα ασθένειας που καταβάλλεται από το σύστημα κοινωνικής ασφάλισης, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)].

2.5.1.7. Παροχές αναπηρίας (PY130G)

Οι παροχές αναπηρίας καλύπτουν παροχές που εξασφαλίζουν ένα εισόδημα σε άτομα τα οποία δεν έχουν συμπληρώσει ακόμη την κανονική ηλικία συνταξιοδότησης και των οποίων η ικανότητα να εκτελέσουν κάποια αμειβόμενη εργασία, εξαιτίας σωματικής ή πνευματικής αναπηρίας, βρίσκεται κάτω από το κατώτατο όριο που προβλέπει ο νόμος.

Η αναπηρία αντιστοιχεί στην πλήρη ή μερική ανικανότητα ενός ατόμου να ασκήσει οικονομική δραστηριότητα ή να ζήσει μια φυσιολογική ζωή λόγω σωματικής ή πνευματικής βλάβης, η οποία είναι είτε μόνιμη ή διαρκεί περισσότερο από ένα συγκεκριμένο ελάχιστο χρονικό διάστημα.

Περιλαμβάνονται:

- η σύνταξη αναπηρίας: περιοδική πληρωμή που προορίζεται να διατηρήσει ή να συμπληρώσει το εισόδημα ενός ατόμου που δεν έχει συμπληρώσει την κανονική ηλικία συνταξιοδότησης, του οποίου η ικανότητα να εκτελέσει κάποια αμειβόμενη εργασία, εξαιτίας αναπηρίας, βρίσκεται κάτω από το κατώτατο όριο που προβλέπει ο νόμος,

- η πρόωρη συνταξιοδότηση λόγω μειωμένης ικανότητας προς εργασία: περιοδικές πληρωμές προς ηλικιωμένους εργαζομένους που αφυπηρετούν πριν συμπληρώσουν την κανονική ηλικία συνταξιοδότησης, λόγω μειωμένης ικανότητας προς εργασία. Οι συντάξεις αυτές συνήθως παύουν όταν ο δικαιούχος αποκτά δικαίωμα σε σύνταξη γήρατος,

- το επίδομα φροντίδας: παροχή που καταβάλλεται σε άτομα με αναπηρία που δεν έχουν συμπληρώσει την κανονική ηλικία συνταξιοδότησης και χρειάζονται συχνή ή διαρκή βοήθεια για να αντιμετωπίσουν τα πρόσθετα έξοδα φροντίδας (πλην της ιατρικής περίθαλψης), εφόσον η παροχή δεν συνιστά απόδοση πιστοποιημένης δαπάνης,

- η οικονομική ένταξη των ατόμων με αναπηρία: επιδόματα που καταβάλλονται σε άτομα με αναπηρία όταν αναλαμβάνουν εργασία που είναι προσαρμοσμένη στην κατάστασή τους, συνήθως σε προστατευμένο εργαστήριο, ή όταν παρακολουθούν μαθήματα επαγγελματικής κατάρτισης,

- η παροχή αναπηρίας που καταβάλλεται εξ ιδίου δικαιώματος σε παιδί με αναπηρία, άσχετα από την εξάρτησή του,

- οι λοιπές παροχές σε χρήμα: περιοδικές και εφάπαξ πληρωμές που δεν εμπίπτουν στις παραπάνω κατηγορίες, όπως ένα περιστασιακό συμπλήρωμα εισοδήματος κ.λπ.

Δεν περιλαμβάνονται:

- οι παροχές που χορηγούνται για την εξ ολοκλήρου ή εν μέρει αντικατάσταση των αποδοχών κατά τη διάρκεια προσωρινής ανικανότητας προς εργασία λόγω ασθένειας ή τραυματισμού [κατατάσσονται στις "Παροχές ασθένειας" (PY120G)],

- τα οικογενειακά επιδόματα που καταβάλλονται στους δικαιούχους παροχών αναπηρίας [κατατάσσονται στα "Επιδόματα οικογενειακά, τέκνων και συναφή επιδόματα" (HY050G)],

- οι παροχές επιζώντων που καταβάλλονται σε συντηρούμενους από άτομο με αναπηρία, όπως συντάξεις [κατατάσσονται στις "Παροχές επιζώντων" (PY110G)],

- οι παροχές που συνιστούν απόδοση πιστοποιημένης δαπάνης,

- οι χρηματικές παροχές αναπηρίας που καταβάλλονται μετά την κανονική ηλικία συνταξιοδότησης [κατατάσσονται στις "Παροχές γήρατος" (PY100G)],

- οι πληρωμές που καταβάλλει ο εργοδότης σε μισθωτό ή πρώην μισθωτό του, αντί για τους μισθούς και τα ημερομίσθια, μέσω ενός συστήματος κοινωνικής ασφάλισης, όταν ο μισθωτός δεν δύναται να εργαστεί λόγω αναπηρίας, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)],

- οι πρόσθετες πληρωμές του εργοδότη σε μισθωτό ή πρώην μισθωτό, που προορίζονται να συμπληρώσουν το επίδομα αναπηρίας που καταβάλλεται από το σύστημα κοινωνικής ασφάλισης, εφόσον οι εν λόγω πληρωμές δεν μπορούν να χαρακτηριστούν σαφώς και ξεχωριστά ως κοινωνικές παροχές [κατατάσσονται στο "Ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας" (PY010G)].

2.5.1.8. Εκπαιδευτικά επιδόματα (PY140G)

Τα εκπαιδευτικά επιδόματα καλύπτουν τις υποτροφίες και τα λοιπά βοηθήματα και ενισχύσεις που χορηγούνται στους σπουδαστές.

2.5.1.9. Κοινωνικός αποκλεισμός που δεν κατατάσσεται αλλού (HY060G)

Οι κοινωνικές παροχές στη λειτουργία "Κοινωνικός αποκλεισμός που δεν κατατάσσεται αλλού" καλύπτουν τους "κοινωνικά αποκλεισμένους" ή "άτομα που απειλούνται με κοινωνικό αποκλεισμό". Επειδή ο ορισμός αυτός είναι αρκετά γενικός, οι ομάδες-στόχοι είναι (μεταξύ άλλων) άποροι, μετανάστες, πρόσφυγες, τοξικομανείς, αλκοολικοί, θύματα πράξεων εγκληματικής βίας.

Περιλαμβάνονται:

- η ενίσχυση του εισοδήματος: περιοδικές πληρωμές σε άτομα με ανεπαρκείς πόρους. Οι προϋποθέσεις για τη χορήγηση αυτής της παροχής μπορεί να σχετίζονται όχι μόνο με τους πόρους του συγκεκριμένου προσώπου, αλλά επίσης με την ιθαγένεια, τη μόνιμη κατοικία, την ηλικία, τη διαθεσιμότητα προς εργασία και την οικογενειακή κατάσταση. Η παροχή μπορεί να είναι περιορισμένης ή αόριστης διάρκειας, να καταβάλλεται στο πρόσωπο ή στην οικογένειά του και να χορηγείται από το Δημόσιο ή κάποια αρχή τοπικής αυτοδιοίκησης,

- οι λοιπές παροχές σε χρήμα: ενισχύσεις για άπορα και ευάλωτα άτομα με σκοπό την παροχή βοήθειας για την ανακούφιση της φτώχειας ή την αντιμετώπιση δύσκολων καταστάσεων. Οι παροχές αυτές μπορεί να καταβάλλονται από ιδιωτικά μη κερδοσκοπικά ιδρύματα.

2.5.2. Εισπραχθείσες τακτικές μεταβιβάσεις μετρητών μεταξύ νοικοκυριών (HY080G)

Οι τακτικές μεταβιβάσεις μετρητών μεταξύ νοικοκυριών αφορούν τα τακτικά χρηματικά ποσά που λαμβάνονται από άλλα νοικοκυριά ή πρόσωπα, κατά την περίοδο αναφοράς του εισοδήματος.

Περιλαμβάνονται:

- η υποχρεωτική διατροφή για την/τον πρώην σύζυγο και τα παιδιά,

- η εθελοντική διατροφή για την/τον πρώην σύζυγο και τα παιδιά που λαμβάνεται σε τακτική βάση,

- η τακτική χρηματική ενίσχυση από άτομα τα οποία δεν είναι μέλη του νοικοκυριού,

- η τακτική χρηματική ενίσχυση από νοικοκυριό εγκατεστημένο σε άλλη χώρα.

Δεν περιλαμβάνονται:

- η δωρεάν ή επιδοτούμενη στέγαση που παρέχεται από άλλο νοικοκυριό [κατατάσσεται στο "Τεκμαρτό μίσθωμα" (HY030G)],

2.6. Λοιπά εισπραχθέντα εισοδήματα

2.6.1. Εισόδημα ατόμων κάτω των 16 ετών (HY110G)

Το εισόδημα που εισπράττουν άτομα κάτω των 16 ετών ορίζεται ως το ακαθάριστο εισόδημα που εισπράττουν όλα τα μέλη του νοικοκυριού ηλικίας κάτω των 16 ετών κατά την περίοδο αναφοράς του εισοδήματος.

Δεν περιλαμβάνονται:

- οι μεταβιβάσεις μεταξύ μελών του νοικοκυριού,

- τα εισοδήματα που εισπράττονται σε επίπεδο του νοικοκυριού (ήτοι οι μεταβλητές ΗΥ040G, HY050G, HY060G, HY070G, HY080G και ΗΥ090G).

2.7. Πληρωμές τόκων

2.7.1. Τόκοι που καταβάλλονται για ενυπόθηκο δάνειο (HY100G)

Οι τόκοι που καταβάλλονται για ενυπόθηκο δάνειο αναφέρονται στο συνολικό ακαθάριστο ποσό, πριν από την αφαίρεση κάθε έκπτωσης φόρου ή φοροαπαλλαγής, των τόκων ενυπόθηκου δανείου για την κύρια κατοικία του νοικοκυριού κατά την περίοδο αναφοράς τους εισοδήματος.

Δεν περιλαμβάνονται:

- όλες οι άλλες πληρωμές για ενυπόθηκα δάνεια, για το κεφάλαιο ή τους τόκους, που συνήφθησαν την ίδια εποχή, όπως η ασφάλιση εγγύησης του ενυπόθηκου δανείου ή η ασφάλιση κατοικίας και περιεχομένων κατοικίας,

- οι πληρωμές για συμπληρωματικά δάνεια για στεγαστικούς σκοπούς (π.χ. επισκευές, έργα ανακαίνισης, συντήρηση κ.λπ.) ή για άλλους σκοπούς,

- η αποπληρωμή του κεφαλαίου.

2.8. Καταβληθείσες τρέχουσες μεταβιβάσεις

Οι καταβληθείσες τρέχουσες μεταβιβάσεις αναλύονται ως εξής:

1. Φόροι εισοδήματος και εισφορές κοινωνικής ασφάλισης (HY140G).

2. Τακτικοί φόροι περιουσίας (HY120G).

3. Εργοδοτικές εισφορές κοινωνικής ασφάλισης (PY030G).

4. Καταβληθείσες τακτικές μεταβιβάσεις μετρητών μεταξύ νοικοκυριών (HY130G).

2.8.1. Φόροι εισοδήματος και εισφορές κοινωνικής ασφάλισης (HY140G)

Οι φόροι εισοδήματος είναι φόροι επί εισοδημάτων, κερδών και κεφαλαιακών κερδών. Αποτιμούνται με βάση τα πραγματικά ή υποτιθέμενα εισοδήματα ατόμων, νοικοκυριών ή μονάδων φορολόγησης. Περιλαμβάνονται οι φόροι που αποτιμούνται για την κατοχή περιουσίας, γης ή ακινήτων, όταν η εν λόγω κυριότητα λαμβάνεται ως βάση για την εκτίμηση του εισοδήματος του ιδιοκτήτη.

Στους φόρους εισοδήματος περιλαμβάνονται:

- οι φόροι επί του εισοδήματος ατόμου, νοικοκυριού ή μονάδας φορολόγησης (εισόδημα από απασχόληση, περιουσία, δραστηριότητα επιχείρησης, συντάξεις κ.λπ.), περιλαμβανομένων των φόρων που παρακρατούνται στην πηγή από τον εργοδότη (με έκπτωση από το εισόδημα), των λοιπών κρατήσεων στην πηγή και των φόρων επί του εισοδήματος ιδιοκτήτη επιχείρησης μη ανώνυμης εταιρικής μορφής που καταβλήθηκαν κατά την περίοδο αναφοράς του εισοδήματος,

- κατ' εξαίρεση, τα κράτη μέλη που χρησιμοποιούν δεδομένα προερχόμενα από μητρώα και τα άλλα κράτη μέλη που το κρίνουν σκοπιμότερο δύνανται να δηλώσουν τους φόρους επί του "εισπραχθέντος εισοδήματος" κατά τη διάρκεια του έτους αναφοράς του εισοδήματος, μόνον εφόσον η συγκρισιμότητα επηρεάζεται οριακά μόνο,

- η επιστροφή φόρου που εισπράχθηκε κατά την περίοδο αναφοράς του εισοδήματος σε σχέση με το φόρο που καταβλήθηκε επί του εισοδήματος κατά την περίοδο αναφοράς του εισοδήματος ή κατά προηγούμενα έτη. Η αξία αυτή θα πρέπει να συνεκτιμάται ως μείωση των καταβληθέντων φόρων,

- τυχόν τόκοι επί υπερήμερων φορολογικών οφειλών και πρόστιμα επιβαλλόμενα από τις φορολογικές αρχές.

Στους φόρους εισοδήματος δεν περιλαμβάνονται:

- οι πληρωμές για άδειες κυνηγιού, σκοποβολής και ψαρέματος.

Ο εισφορές κοινωνικής ασφάλισης αναφέρονται στις εισφορές των μισθωτών, των αυτοαπασχολούμενων, των ανέργων, των συνταξιούχων και σε οποιεσδήποτε άλλες εισφορές (αν συντρέχει η περίπτωση) που καταβλήθηκαν κατά την περίοδο αναφοράς του εισοδήματος, είτε σε υποχρεωτικά κρατικά συστήματα κοινωνικής ασφάλισης είτε σε εργοδοτικά συστήματα κοινωνικής ασφάλισης (συνταξιοδότησης, υγείας κ.λπ.).

2.8.2. Τακτικοί φόροι περιουσίας (HY120G)

Οι τακτικοί φόροι περιουσίας είναι φόροι που πρέπει να καταβάλλονται περιοδικά από ιδιοκτήτες γης ή κτιρίων, με βάση την κυριότητα ή τη χρήση τους, και οι τρέχοντες φόροι με βάση την καθαρή περιουσία και άλλα περιουσιακά στοιχεία (κοσμήματα, άλλες εξωτερικές ενδείξεις πλούτου). Λαμβάνονται υπόψη μόνον οι τακτικοί φόροι περιουσίας που καταβλήθηκαν κατά την περίοδο αναφοράς του εισοδήματος.

Περιλαμβάνονται οι τόκοι επί υπερήμερων φορολογικών οφειλών και τα πρόστιμα τα επιβαλλόμενα από τις φορολογικές αρχές, που καταβλήθηκαν κατά την περίοδο αναφοράς του εισοδήματος, καθώς και οι φόροι ακινήτων που καταβλήθηκαν άμεσα στη φορολογική αρχή από τους ενοικιαστές κατά την περίοδο αναφοράς του εισοδήματος.

Δεν περιλαμβάνονται:

- οι έκτακτοι φόροι, όπως οι φόροι κληρονομιάς ή δωρεάς,

- οι φόροι που αποτιμούνται για την κατοχή περιουσίας, γης ή ακινήτων, όταν η κυριότητα λαμβάνεται ως βάση για την εκτίμηση του εισοδήματος του ιδιοκτήτη [οι φόροι αυτοί κατατάσσονται στους "Φόρους εισοδήματος και εισφορές κοινωνικής ασφάλισης" (HY140G)],

- οι φόροι επί της κυριότητας ή της χρήσης από επιχειρήσεις γης, κτιρίων ή άλλων περιουσιακών στοιχείων που χρησιμοποιούνται από αυτές στην παραγωγή [οι φόροι αυτοί θεωρούνται φόροι επί της παραγωγής και αφαιρούνται από την εμπορεύσιμη παραγωγή του εισοδήματος από αυτοαπασχόληση για την κατάρτιση της συνιστώσας "Ακαθάριστα χρηματικά κέρδη ή ζημίες από αυτοαπασχόληση (περιλαμβανομένων των δικαιωμάτων χρήσης, εκμετάλλευσης κ.λπ.)" (PY050G)].

2.8.3. Εργοδοτικές εισφορές κοινωνικής ασφάλισης (PY030G)

Οι εργοδοτικές εισφορές κοινωνικής ασφάλισης ορίζονται στο εισόδημα εξαρτημένης εργασίας.

2.8.4. Καταβληθείσες τακτικές μεταβιβάσεις μετρητών μεταξύ νοικοκυριών (HY130G)

Οι καταβληθείσες τακτικές μεταβιβάσεις μεταξύ νοικοκυριών αφορούν τακτικά χρηματικά ποσά που καταβάλλονται σε άλλα νοικοκυριά, κατά την περίοδο αναφοράς του εισοδήματος.

Στα ποσά που καταβάλλονται στο πλαίσιο τακτικών μεταβιβάσεων μεταξύ νοικοκυριών περιλαμβάνονται:

- η υποχρεωτική διατροφή για την/τον πρώην σύζυγο και τα παιδιά,

- η εθελοντική διατροφή για την/τον πρώην σύζυγο και τα παιδιά που καταβάλλεται σε τακτική βάση,

- η τακτική χρηματική ενίσχυση που καταβάλλεται σε άτομα τα οποία δεν είναι μέλη του νοικοκυριού,

- η τακτική χρηματική ενίσχυση που καταβάλλεται σε νοικοκυριό εγκατεστημένο σε άλλη χώρα.

3. ΣΥΝΙΣΤΩΣΕΣ ΤΟΥ ΚΑΘΑΡΟΥ ΕΙΣΟΔΗΜΑΤΟΣ

Οι συνιστώσες του καθαρού εισοδήματος υπολογίζονται με βάση τις αντίστοιχες συνιστώσες του ακαθάριστου εισοδήματος μετά την αφαίρεση του φόρου εισοδήματος στην πηγή και των εισφορών κοινωνικής ασφάλισης.

Οι καθαρές συνιστώσες μπορούν να παρασχεθούν:

1. Μετά τους φόρους εισοδήματος στην πηγή και τις κοινωνικές εισφορές.

2. Μετά τους φόρους εισοδήματος στην πηγή.

3. Μετά τις κοινωνικές εισφορές.

4. ΣΥΝΟΛΙΚΟ ΑΚΑΘΑΡΙΣΤΟ ΚΑΙ ΔΙΑΘΕΣΙΜΟ ΕΙΣΟΔΗΜΑ ΤΟΥ ΝΟΙΚΟΚΥΡΙΟΥ

4.1. Το συνολικό ακαθάριστο εισόδημα του νοικοκυριού (HY010) υπολογίζεται ως εξής

Άθροισμα των συνιστωσών του ακαθάριστου προσωπικού εισοδήματος για όλα τα μέλη του νοικοκυριού [ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας (PY010G)· ακαθάριστο μη χρηματικό εισόδημα εξαρτημένης εργασίας (PY020G)· εργοδοτικές εισφορές κοινωνικής ασφάλισης (PY030G)· ακαθάριστα χρηματικά κέρδη ή ζημίες από αυτοαπασχόληση (περιλαμβανομένων των δικαιωμάτων χρήσης, εκμετάλλευσης κ.λπ.) (PY050G)· αξία αγαθών που παράγονται για ιδιοκατανάλωση (PY070G)· παροχές ανεργίας (PY090G)· παροχές γήρατος (PY100G)· παροχές επιζώντων (PY110G)· παροχές ασθένειας (PY120G)· παροχές αναπηρίας (PY130G) και εκπαιδευτικά επιδόματα (PY140G)) συν τις συνιστώσες του ακαθάριστου εισοδήματος σε επίπεδο του νοικοκυριού (τεκμαρτό μίσθωμα (HY030G)· εισόδημα από εκμίσθωση ακινήτου ή γαιών (HY040G)· επιδόματα οικογενειακά, τέκνων και συναφή επιδόματα (HY050G)· κοινωνικός αποκλεισμός που δεν κατατάσσεται αλλού (HY060G)· επιδόματα στέγασης (HY070G)· εισπραχθείσες τακτικές μεταβιβάσεις μετρητών μεταξύ νοικοκυριών (HY080G)· τόκοι, μερίσματα και κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής (HY090G)· εισόδημα ατόμων κάτω των 16 ετών (HY110G)] μείον τους τόκους που καταβάλλονται για ενυπόθηκο δάνειο (HY100G).

4.2. Το συνολικό διαθέσιμο εισόδημα του νοικοκυριού (HY020) μπορεί να υπολογιστεί ως εξής

Άθροισμα των συνιστωσών του ακαθάριστου προσωπικού εισοδήματος για όλα τα μέλη του νοικοκυριού [ακαθάριστο χρηματικό εισόδημα ή εξομοιούμενο εισόδημα εξαρτημένης εργασίας (PY010G)· ακαθάριστο μη χρηματικό εισόδημα εξαρτημένης εργασίας (PY020G)· εργοδοτικές εισφορές κοινωνικής ασφάλισης (PY030G)· ακαθάριστα χρηματικά κέρδη ή ζημίες από αυτοαπασχόληση (περιλαμβανομένων των δικαιωμάτων χρήσης, εκμετάλλευσης κ.λπ.) (PY050G) αξία αγαθών που παράγονται για ιδιοκατανάλωση (PY070G)· παροχές ανεργίας (PY090G)· παροχές γήρατος (PY100G)· παροχές επιζώντων (PY110G), παροχές ασθένειας (PY120G)· παροχές αναπηρίας (PY130G) και εκπαιδευτικά επιδόματα (PY140G)) συν τις συνιστώσες του ακαθάριστου εισοδήματος σε επίπεδο του νοικοκυριού (τεκμαρτό μίσθωμα (HY030G)· εισόδημα από εκμίσθωση ακινήτου ή γαιών (HY040G)· επιδόματα οικογενειακά, τέκνων και συναφή επιδόματα (HY050G)· κοινωνικός αποκλεισμός που δεν κατατάσσεται αλλού (HY060G)· επιδόματα στέγασης (HY070G)· εισπραχθείσες τακτικές μεταβιβάσεις μετρητών μεταξύ νοικοκυριών (HY080G)· τόκοι, μερίσματα και κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής (HY090G)· εισόδημα ατόμων κάτω των 16 ετών (HY110G)] μείον [εργοδοτικές εισφορές κοινωνικής ασφάλισης (PY030G)· τόκους που καταβάλλονται για ενυπόθηκο δάνειο (HY100G)· τακτικούς φόρους περιουσίας (HY120G)· καταβληθείσες τακτικές μεταβιβάσεις μετρητών μεταξύ νοικοκυριών (HY130G)· φόρους εισοδήματος και εισφορές κοινωνικής ασφάλισης (HY140G)].

Η μεταβλητή ΗΥ140G περιλαμβάνει τις αποπληρωμές/επιστροφές κατόπιν προσαρμογής του φόρου εισοδήματος, το φόρο εισοδήματος στην πηγή και τις εισφορές κοινωνικής ασφάλισης (ανάλογα με την περίπτωση).

Ή ως εξής:

Άθροισμα των συνιστωσών του καθαρού προσωπικού εισοδήματος (μετά τους φόρους εισοδήματος στην πηγή και τις κοινωνικές εισφορές) για όλα τα μέλη του νοικοκυριού [χρηματικό ή εξομοιούμενο εισόδημα εξαρτημένης εργασίας (PY010N)· μη χρηματικό εισόδημα εξαρτημένης εργασίας (PY020N)· χρηματικά κέρδη ή ζημίες από αυτοαπασχόληση (PY050N)· αξία αγαθών που παράγονται για ιδιοκατανάλωση (PY070N)· παροχές ανεργίας (PY090N)· παροχές γήρατος (PY100N)· παροχές επιζώντων (PY110N)· παροχές ασθένειας (PY120N)· παροχές αναπηρίας (PY130N) και εκπαιδευτικά επιδόματα (PY140N)] συν τις συνιστώσες του καθαρού εισοδήματος (μετά τους φόρους εισοδήματος στην πηγή και τις κοινωνικές εισφορές) σε επίπεδο του νοικοκυριού [τεκμαρτό μίσθωμα (HY030G)· εισόδημα από εκμίσθωση ακινήτου ή γαιών (HY040N)· επιδόματα οικογενειακά, τέκνων και συναφή επιδόματα (HY050N)· κοινωνικό αποκλεισμό που δεν κατατάσσεται αλλού (HY060N)· επιδόματα στέγασης (HY070N)· εισπραχθείσες τακτικές μεταβιβάσεις μετρητών μεταξύ νοικοκυριών (HY080N)· τόκοι, μερίσματα και κέρδη από κεφαλαιουχικές επενδύσεις σε επιχείρηση μη ανώνυμης εταιρικής μορφής (HY090N)· εισόδημα ατόμων κάτω των 16 ετών (HY110N)] μείον [τόκους που καταβάλλονται για ενυπόθηκο δάνειο (HY100N)· τακτικούς φόρους περιουσίας (HY120G)· καταβληθείσες τακτικές μεταβιβάσεις μετρητών μεταξύ νοικοκυριών (HY130N)· αποπληρωμές/επιστροφές κατόπιν προσαρμογής του φόρου εισοδήματος (HY145N)].

Ή ως εξής:

Άθροισμα των συνιστωσών του προσωπικού εισοδήματος για όλα τα μέλη του νοικοκυριού συν τις συνιστώσες εισοδήματος σε επίπεδο του νοικοκυριού, εκ των οποίων ορισμένες είναι καθαρές (μετά τους φόρους εισοδήματος, μετά τις κοινωνικές εισφορές ή μετά τους φόρους εισοδήματος και τις κοινωνικές εισφορές) και άλλες ακαθάριστες, ή όλες είναι καθαρές αλλά ορισμένες συνεκτιμώνται μετά τους φόρους στην πηγή, άλλες μετά τις κοινωνικές εισφορές ή μετά τους φόρους στην πηγή και τις κοινωνικές εισφορές, αφού αφαιρεθούν ο φόρος εισοδήματος και οι εισφορές κοινωνικής ασφάλισης (HY140N), οι τακτικοί φόροι περιουσίας, οι καταβληθείσες τακτικές μεταβιβάσεις μετρητών μεταξύ νοικοκυριών και οι εργοδοτικές εισφορές κοινωνικής ασφάλισης.

Στην περίπτωση αυτή, η μεταβλητή ΗΥ140N μπορεί να περιλαμβάνει τις αποπληρωμές/επιστροφές για φορολογικές προσαρμογές, το φόρο εισοδήματος στην πηγή και τις εισφορές κοινωνικής ασφάλισης για ορισμένες συνιστώσες του εισοδήματος.

4.3. Το συνολικό διαθέσιμο εισόδημα του νοικοκυριού, πριν από τις κοινωνικές μεταβιβάσεις πλην των παροχών γήρατος και επιζώντων (HY022), ορίζεται ως εξής

Συνολικό διαθέσιμο εισόδημα (HY020) μείον συνολικές καθαρές μεταβιβάσεις συν παροχές γήρατος (PY100N) και παροχές επιζώντων (PY110N) [δηλαδή συνολικό διαθέσιμο εισόδημα (HY020) μείον παροχές ανεργίας (PY090N)· παροχές ασθένειας (PY120N)· παροχές αναπηρίας (PY130N)· εκπαιδευτικά επιδόματα (PY140N)· επιδόματα οικογενειακά, τέκνων και συναφή επιδόματα (HY050N)· κοινωνικό αποκλεισμό που δεν κατατάσσεται αλλού (HY060N) και επιδόματα στέγασης (HY070N)].

4.4. Το συνολικό διαθέσιμο εισόδημα του νοικοκυριού, πριν από τις κοινωνικές μεταβιβάσεις περιλαμβανομένων των παροχών γήρατος και επιζώντων (HY023), ορίζεται ως εξής

Συνολικό διαθέσιμο εισόδημα (HY020) μείον συνολικές καθαρές μεταβιβάσεις [παροχές ανεργίας (PY090N)· παροχές γήρατος (PY100N)· παροχές επιζώντων (PY110N)· παροχές ασθένειας (PY120N)· παροχές αναπηρίας (PY130N)· εκπαιδευτικά επιδόματα (PY140N)· επιδόματα οικογενειακά, τέκνων και συναφή επιδόματα (HY050N)· κοινωνικός αποκλεισμός που δεν κατατάσσεται αλλού (HY060N) και επιδόματα στέγασης (HY070N)].

5. ΑΛΛΑ ΣΤΟΙΧΕΙΑ ΠΟΥ ΔΕΝ ΘΕΩΡΟΥΝΤΑΙ ΜΕΡΟΣ ΤΟΥ ΕΙΣΟΔΗΜΑΤΟΣ

5.1. Εισφορές σε ατομικά ιδιωτικά προγράμματα συνταξιοδότησης (PY035G)

Οι εισφορές που καταβάλλονται, κατά την περίοδο αναφοράς του εισοδήματος, σε ατομικά ιδιωτικά προγράμματα συνταξιοδότησης καλύπτουν τα ασφαλιστήρια συνταξιοδότησης τα οποία συνάπτονται από επιμέρους νοικοκυριά, με δική τους πρωτοβουλία και για δικό τους λογαριασμό, ανεξάρτητα από τους εργοδότες τους ή από το Δημόσιο, και εκτός οποιουδήποτε συστήματος κοινωνικής ασφάλισης.

Αυτές οι εισφορές αντιστοιχούν στις συντάξεις από ατομικά ιδιωτικά προγράμματα (πλην εκείνων που καλύπτονται από το ΕSSPROS) (PY080G).

Περιλαμβάνουν τις εισφορές σε ατομικά ιδιωτικά προγράμματα συνταξιοδότησης που καλύπτουν το γήρας, τους επιζώντες, την ασθένεια, την αναπηρία και την ανεργία.

5.2. Συντάξεις από ατομικά ιδιωτικά προγράμματα (πλην εκείνων που καλύπτονται από το ΕSSPROS) (PY080G)

Οι τακτικές συντάξεις που καταβάλλονται από ιδιωτικά συστήματα (πλην εκείνων που καλύπτονται από το ΕSSPROS) αναφέρονται σε συντάξεις και ασφαλίσματα που εισπράττονται, κατά την περίοδο αναφοράς του εισοδήματος, με τη μορφή εισοδήματος από τόκους ή μερίσματα, στο πλαίσιο ατομικών ιδιωτικών ασφαλιστικών προγραμμάτων, δηλαδή πλήρως οργανωμένων συστημάτων όπου το ποσό των εισφορών επαφίεται στην κρίση του ασφαλισμένου, ανεξάρτητα από τον εργοδότη του ή από το Δημόσιο.

Περιλαμβάνονται:

- οι συντάξεις γήρατος, επιζώντων, ασθένειας, αναπηρίας και ανεργίας, με τη μορφή τόκων ή μερισμάτων που καταβάλλονται από ατομικά ιδιωτικά ασφαλιστικά προγράμματα.

Δεν περιλαμβάνονται:

- οι συντάξεις που καταβάλλονται από υποχρεωτικά κρατικά συστήματα,

- οι συντάξεις που καταβάλλονται από υποχρεωτικά εργοδοτικά συστήματα.

ΠΙΝΑΚΑΣ 1

Μεταβλητές-στόχοι του ακαθάριστου εισοδήματος σε επίπεδο συνιστώσας

>ΘΕΣΗ ΠΙΝΑΚΑ>

ΠΙΝΑΚΑΣ 2

Μεταβλητές-στόχοι του καθαρού εισοδήματος σε επίπεδο συνιστώσας

>ΘΕΣΗ ΠΙΝΑΚΑ>

Εάν δεν έχουν αφαιρεθεί στην πηγή ούτε φόροι ούτε κοινωνικές εισφορές από μια συνιστώσα του εισοδήματος, τότε η εν λόγω συνιστώσα θεωρείται "ακαθάριστη".

ΠΙΝΑΚΑΣ 3

Άλλα στοιχεία που δεν θεωρούνται μέρος του εισοδήματος

>ΘΕΣΗ ΠΙΝΑΚΑ>

(1) Τα κράτη μέλη που χρησιμοποιούν στο πλαίσιο των ΕU-SILC τον κοινό ορισμό του νοικοκυριού που προβλέπεται στο εθνικό τους στατιστικό σύστημα, θα έχουν τη δυνατότητα να ορίζουν την "ιδιότητα μέλους νοικοκυριού" σύμφωνα με τον εν λόγω ορισμό.

(2) Όταν ένα αγαθό ή μια υπηρεσία παρέχεται τόσο για ιδιωτική όσο και για επαγγελματική χρήση, τότε πρέπει να εκτιμηθεί το ποσοστό που αντιπροσωπεύει η ιδιωτική χρήση ως τμήμα της συνολικής χρήσης και να εφαρμοστεί το αποτέλεσμα στη συνολική αξία.

(3) Οι κοινωνικές παροχές που περιλαμβάνονται στις ΕU-SILC, με εξαίρεση τα επιδόματα στέγασης, περιορίζονται στις παροχές σε χρήμα.

(4) Προκειμένου να γίνει μια καλύτερη μέτρηση της ευημερίας του νοικοκυριού, οι εφάπαξ παροχές που εισπράττονται κατά την περίοδο αναφοράς του εισοδήματος υποβάλλονται σε επεξεργασία σύμφωνα με τις τεχνικές συστάσεις της Εurostat. Ομοίως, τα εφάπαξ ποσά που εισπράχθηκαν πριν από την περίοδο αναφοράς του εισοδήματος μπορούν να ληφθούν υπόψη και να προσδιοριστούν τεκμαρτά σύμφωνα με τις συστάσεις της Εurostat.

ΠΑΡΑΡΤΗΜΑ ΙΙ

ΠΑΡΟΧΗ ΔΕΔΟΜΕΝΩΝ ΓΙΑ ΤΟ ΕΙΣΟΔΗΜΑ

1. Ένας από τους πρωταρχικούς στόχους των στατιστικών ΕU-SILC είναι η παροχή έγκυρων και συγκρίσιμων δεδομένων για το συνολικό διαθέσιμο εισόδημα του νοικοκυριού, το συνολικό διαθέσιμο εισόδημα του νοικοκυριού πριν τις μεταβιβάσεις (πλην των παροχών γήρατος και επιζώντων· περιλαμβανομένων των παροχών γήρατος και επιζώντων), το συνολικό ακαθάριστο εισόδημα και το ακαθάριστο εισόδημα σε επίπεδο συνιστώσας.

2. Ο στόχος αυτός θα επιτευχθεί σε δύο στάδια: πράγματι, θα επιτραπεί σε ορισμένα κράτη μέλη να μεταθέσουν χρονικά την παροχή ορισμένων από τα παραπάνω δεδομένα μέχρι την παρέλευση του πρώτου έτους των εργασιών τους. Τα μόνα δεδομένα των οποίων η παροχή δεν θα είναι υποχρεωτική ήδη από το πρώτο έτος λειτουργίας του σχεδίου είναι τα εξής:

- οι μη χρηματικές συνιστώσες του εισοδήματος εξαρτημένης εργασίας (με εξαίρεση τα αυτοκίνητα εταιρείας που πρέπει να υπολογίζονται ήδη από το πρώτο έτος) και αυτοαπασχόλησης, το τεκμαρτό μίσθωμα και οι πληρωμές τόκων. Τα δεδομένα αυτά θα παρέχονται προαιρετικά κατά το πρώτο έτος των εργασιών και υποχρεωτικά από το 2007,

- οι ακαθάριστες εργοδοτικές εισφορές κοινωνικής ασφάλισης θα περιληφθούν από το 2007, εάν τα αποτελέσματα των μελετών εφικτότητας είναι θετικά.

3. Κατά παρέκκλιση από το σημείο 2, επιτρέπεται στην Ελλάδα, την Ισπανία, τη Γαλλία, την Ιταλία και την Πορτογαλία να μην παράσχουν δεδομένα για το ακαθάριστο εισόδημα ήδη από το πρώτο έτος. Ωστόσο, οι χώρες αυτές θα καταβάλουν κάθε δυνατή προσπάθεια για να παράσχουν τα δεδομένα αυτά το συντομότερο δυνατόν και οπωσδήποτε όχι αργότερα από το 2007.

Στο μεταξύ, η Επιτροπή θα διενεργήσει εμπεριστατωμένες μελέτες εφικτότητας για το θέμα αυτό σε συνεργασία με τις χώρες στις οποίες θα παράσχει τεχνική βοήθεια για να τις συνδράμει, σε πρώτη φάση, να ανταποκριθούν σε αυτή την απαίτηση ακαθάριστων δεδομένων.

Κάθε χρόνο, οι χώρες προβαίνουν σε απολογισμό προόδου όσον αφορά την υλοποίηση της καθαρής/ακαθάριστης μετατροπής στο πλαίσιο της έκθεσης ποιότητάς τους.

4. Σε περίπτωση που η Ελλάδα, η Ισπανία, η Γαλλία, η Ιταλία ή η Πορτογαλία δεν είναι σε θέση να παράσχουν δεδομένα για τη συνιστώσα του ακαθάριστου εισοδήματος ήδη από το πρώτο έτος των εργασιών τους, θα απαιτηθεί η αντίστοιχη συνιστώσα του καθαρού εισοδήματος.

Με τον τρόπο αυτό, μια συνιστώσα του εισοδήματος καταγράφεται πάντοτε με την ίδια μορφή (ακαθάριστη, μετά τους φόρους εισοδήματος στην πηγή και τις κοινωνικές συνεισφορές, μετά τους φόρους εισοδήματος στην πηγή, μετά τις κοινωνικές εισφορές), σύμφωνα με το συνήθη ορισμό της εν λόγω συνιστώσας εισοδήματος στη συγκεκριμένη χώρα.